《孤鸿吟》
清代·姚燮

三日东南风，过海来孤鸿。孤鸿非无侣，中道失故雄。

哀鸣燥其非，秃翼垂氋氃。榆关千仞青，沙月光曈曈。

下顾十万屋，榛莽相纠丛。惟有王侯家，绕院多梧桐。

梧桐间杨柳，高者槐与松。枝枝莺为巢，树树鸠为宫。

止亦不得宿，去亦不得翀。长霄纵无阻，冥冥安能穷？

丹山有凤毛，玉声谐笙镛。河上双鸳鸯，媚影春桃红。

咄嗟微命悬，独感漂摇蓬。饥鹰厉长喙，鬼车遥相从。

乾坤䨴然夕，星斗皆闇瞢。崩云错崚崿，刺眼成九嵏。

转瞬生死交，敢怨苍天聋？举动不自量，昧始焉知终？

可怜孤飞鸿，不及栖壤虫。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。